
[bookmark: _Hlk78197040]RESOLUCIÓ de la Conselleria d'Educació, Cultura, Universitats i Ocupació, de concessió d'una subvenció a la Creu Roja Espanyola per al foment del multilingüisme en l'àmbit social per a l'any 2025.
La Conselleria d'Educació, Cultura, Universitats i Ocupació de la Generalitat té assignades les competències en matèria d'educació, formació professional reglada i política lingüística, segons el Decret 32/2024, de 21 de novembre, del president de la Generalitat, pel qual es determinen el nombre i la denominació de les conselleries i les seues atribucions (DOGV núm. 9990, de 22 de novembre). El Decret 38/2025, de 4 de març, del Consell, d'aprovació del Reglament orgànic i funcional de la Conselleria d'Educació, Cultura, Universitats i Ocupació (DOGV núm. 10060, de 5 de març), establix que és una funció de la Direcció General d'Ordenació Educativa i Política Lingüística informar, proposar i, si és procedent, elaborar els projectes de normes i disposicions relacionats amb la política lingüística, amb la normalització, la promoció i el foment de l'ús del valencià i la gestió del multilingüisme.
El Pla estratègic de subvencions 2024-2027 de la Conselleria d'Educació, Universitats i Ocupació, publicat mitjançant la Resolució de 28 de gener de 2024, de la subsecretària de la Conselleria d'Educació, Universitats i Ocupació (DOGV núm. 9782, de 6 de febrer), establix com a part dels objectius estratègics de la Direcció General d'Ordenació Educativa i Política Lingüística la participació directa d'entitats socials en la promoció del multilingüisme, en l'objectiu estratègic 4, «Foment del multilingüisme en l'àmbit social».
La línia S0788, «Foment del multilingüisme en l'àmbit social», del programa pressupostari 422D00, Promoció del valencià i gestió del multilingüisme, de la Llei 6/2025, de 30 de maig, de pressupostos de la Generalitat per a 2025, preveu la subvenció que es regula amb esta resolució, per a la promoció del valencià en l'àmbit d'actuació dels beneficiaris previstos.
L'article 168.1.A de la Llei 1/2015, de 6 de febrer, d'hisenda pública, del sector públic instrumental i de subvencions (d'ara en avant, Llei d'hisenda), establix que la concessió de les subvencions previstes nominativament en la Llei de pressupostos de la Generalitat es formalitzarà mitjançant una resolució de la persona titular del departament responsable de la gestió de l'ajuda, o mitjançant un conveni. També establix que la resolució de concessió tindrà el caràcter de bases reguladores de la subvenció i ha de contindre un conjunt d'aspectes que es despleguen en esta resolució.
D'altra banda, l'article 9 de la Llei 38/2003, de 17 de novembre, general de subvencions (d'ara en avant, LGS), establix que les bases reguladores de cada tipus de subvenció es publicaran en el Boletín Oficial del Estado o en el diari oficial corresponent. Per tant, esta resolució es publicarà en el Diari Oficial de la Generalitat Valenciana (DOGV).
[bookmark: _Hlk87344538]Per tot això, i de conformitat amb la Resolució de 30 de gener de 2025 (DOGV núm. 10037, de 31 de gener), sobre delegació de competències en determinats òrgans, resolc:
Primer. Objecte, quantia i crèdit a què s'imputa la subvenció
L'objecte d'esta resolució és la concessió d'una subvenció a la Creu Roja Espanyola per a dur a terme accions afavoridores del foment del multilingüisme i de l'ús del valencià dins del seu àmbit d'actuació des de l'1 de gener de 2025 fins a l'1 de desembre de 2025.
L'import de la subvenció és de 60.000,00 euros. Esta subvenció està prevista en la línia S0788, «Foment del multilingüisme en l'àmbit social», de l'aplicació pressupostària G01090202.422D00.4 dels pressupostos de la Generalitat per a l'exercici 2025. Esta subvenció és una concessió directa, de conformitat amb el punt 1.A de l'article 168 de la Llei d'hisenda.
Segon. Finalitats
La finalitat d'esta aportació és desenrotllar programes d'activitats, d'interés de la Creu Roja Espanyola i de la Conselleria d'Educació, Cultura, Universitats i Ocupació, per al foment del multilingüisme i de la promoció de l'ús del valencià, i es destina a cobrir els costos de les accions subvencionables indicades en el resolc tercer.
Tercer. Aplicació
La Creu Roja Espanyola, dins del seu Pla integral de formació lingüística per al foment del multilingüisme en l'àmbit social, haurà de realitzar les accions de foment de l'ús del valencià i del multilingüisme següents durant l'any 2025, les quals es consideren accions subvencionables:
a) Adquisició i millora de competències lingüístiques: cursos guiats d'aprenentatge multilingüe.
Cursos de castellà
– 8 cursos d'alfabetització
– 25 cursos de nivell A1
– 2 cursos de conversa de nivell A1
– 8 cursos de nivell A2
– 2 cursos de conversa de nivell A2
– 3 cursos de nivell B1
– 2 cursos de conversa de nivell B1
– 1 curs de nivell B2
Cursos de valencià
– 10 cursos de nivell elemental
– Sessions de conversa
Cursos d'anglés
– 2 cursos de nivell inicial (A1 i A2)
Escola d'acolliment
– 2 cursos
Els col·lectius als quals es dirigixen estos cursos són persones adultes nouvingudes en atenció precoç i atenció posterior i permanent, a més de jóvens immigrants en edat escolar.
b) Activitats lúdiques en valencià
c) Xarrades sobre història i cultura valenciana (presencial i en línia)
d) Preparació de materials en valencià per a tallers de primers auxilis destinats a escoles i persones en general
e) Jornada de voluntariat lingüístic
f) Pagament de les taxes per a les proves oficials de valencià i castellà
g) Col·laboració en els actes de la Conselleria d'Educació, Cultura, Universitats i Ocupació
Quart. Obligacions de la Creu Roja Espanyola
a) Dur a terme l'activitat que fonamenta la subvenció i justificar-la adequadament, tal com s'indica en esta resolució.
b) Justificar adequadament la subvenció, és a dir, presentar la documentació justificativa, segons indica l'article 13.7 de l'LGS.
c) Comunicar a la Conselleria altres ajudes i subvencions obtingudes d'altres organismes, així com la resta dels recursos o ingressos per a la mateixa finalitat. La comunicació s'haurà d'efectuar quan es coneguen les aportacions d'estos i, en tots els casos, abans de la justificació de l'aplicació que s'ha donat als fons percebuts. Si no rep cap altra subvenció, ha de presentar una declaració responsable que ho acredite.
d) Sotmetre's a les actuacions de comprovació i de control financer que corresponen a la Intervenció General de la Generalitat, a la qual aportarà la documentació que se li requerisca. La mateixa obligació regirà per als tercers relacionats amb la realització de l'activitat.
e) Disposar dels llibres comptables, registres diligenciats i altres documents degudament auditats, en els termes exigits per la legislació mercantil i sectorial, amb la finalitat de garantir l'exercici adequat de les facultats de comprovació i de control.
f) Conservar els documents justificatius de l'aplicació dels fons rebuts, en la mesura que podran ser objecte de les actuacions de control i de comprovació.
g) Acreditar, abans de la proposta de pagament de la subvenció, que està al corrent de les obligacions tributàries i de la Seguretat Social, tal com indiquen els articles 14.1.e i 34.5 de l'LGS i l'article 171 de la Llei d'hisenda.
h) Reintegrar els fons percebuts en els supòsits indicats en l'article 37 de l'LGS i en esta resolució.
[bookmark: _Hlk163633655][bookmark: _Hlk200021158]i) Donar la publicitat adequada del caràcter públic del finançament de la Conselleria, d'acord amb el que establix l'article 18.4 de l'LGS, fent constar que les activitats es fan amb el finançament concedit mitjançant la present resolució i la col·laboració d'esta conselleria amb el text següent: «Amb la col·laboració de la Conselleria d'Educació, Cultura, Universitats i Ocupació de la Generalitat». Complir, així mateix, les obligacions en matèria de transparència a què fa referència l'apartat 14 de la present resolució.
j) Adequar-se a la normativa lingüística oficial de l'Acadèmia Valenciana de la Llengua, d'acord amb el que disposa l'article 5 de la Llei 7/1998, de 16 de setembre, de la Generalitat Valenciana, de creació de l'Acadèmia Valenciana de la Llengua, i observar els criteris lingüístics de l'Administració de la Generalitat vigents, de conformitat amb l'article 5 del Decret 61/2017, de 12 de maig, del Consell, pel qual es regulen els usos institucionals i administratius de les llengües oficials en l'Administració de la Generalitat.
k) Ajustar-se en les actuacions de promoció de l'ús del valencià a les directrius de la Conselleria d'Educació, Cultura, Universitats i Ocupació, la qual podrà supervisar-les en qualsevol moment.
l) L'entitat beneficiària tindrà les obligacions que disposa l'article 14 de l'LGS. L'incompliment de les obligacions anteriors serà causa de l'exigència de les responsabilitats o sancions corresponents, segons la legislació vigent, i, si és procedent, s'aplicaran les mesures previstes en l'apartat h d'este resolc.
Quint. Normativa aplicable i requisits
[bookmark: _Hlk167270752]Esta subvenció es regix per la normativa vigent en matèria de subvencions entregades a càrrec dels fons públics: la Llei 38/2003, de 17 de novembre, general de subvencions; la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i el Reial decret 887/2006, de 21 de juliol, pel qual s'aprova el Reglament de la Llei 38/2003.
Amb anterioritat a la concessió, la Creu Roja Espanyola ha acreditat estar al corrent en el compliment de les seues obligacions tributàries i davant de la Seguretat Social; així mateix, ha presentat una declaració responsable sobre el compliment dels requisits per a obtindre la condició de beneficiari que establix l'article 13 de l'LGS.
[bookmark: _Hlk125643149]L'entitat beneficiària ha de manifestar, en el termini de 15 dies hàbils a partir de la publicació d'esta resolució en el Diari Oficial de la Generalitat Valenciana, la seua conformitat amb la concessió i les bases reguladores de la subvenció. La Direcció General d'Ordenació Educativa i Política Lingüística ha d'instrumentar el procediment per a rebre esta manifestació de conformitat i, si és el cas, requerir a l'entitat beneficiària que l'esmene, atenent el que establix l'article 68 de la Llei 39/2015, d'1 d'octubre, del procediment administratiu comú.
Sext. Concurrència de subvencions
En aplicació de l'article 19.3 i 19.4 de l'LGS, tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions, ajudes, ingressos o recursos podrà donar lloc a la modificació de la resolució de la concessió.
Esta subvenció és compatible amb altres subvencions, ajudes, ingressos o recursos per a la mateixa finalitat, procedents de qualsevol administració o ens públic o privat, nacional, de la Unió Europea o d'organismes internacionals.
L'import de les subvencions en cap cas podrà ser d'una quantitat que, aïlladament o en concurrència amb subvencions o ajudes d'altres administracions públiques, altres ens públics o privats o altres ingressos, supere el cost de l'activitat que ha de fer el beneficiari.
Sèptim. Causes de reintegrament
1. En aplicació de l'article 37 de l'LGS, serà procedent el reintegrament en els casos següents:
a) Obtenció de la subvenció havent falsejat les condicions ací requerides o havent-ne ocultat alguna que l'hauria impedida.
b) Incompliment total o parcial de l'objectiu o de l'activitat, o la no adopció del comportament que fonamente la concessió de la subvenció.
c) Incompliment de l'obligació de justificació, o justificació insuficient, en els termes establits en l'article 30 de l'LGS i en les normes indicades en esta resolució.
d) Incompliment de l'obligació de donar difusió a la col·laboració de la Conselleria d'Educació, Cultura, Universitats i Ocupació.
e) Resistència, excusa, obstrucció o negativa a les actuacions de comprovació i control financer previstes en la legislació vigent, així com incompliment de les obligacions comptables, registrals o de conservació de documents, quan d'això es derive la impossibilitat de verificar la utilització que es fa dels fons percebuts, el compliment de l'objectiu, la realitat i regularitat de les activitats subvencionades o la concurrència de subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals.
f) Incompliment de l'obligació de fer l'activitat subvencionada.
g) Incompliment de les obligacions del beneficiari, diferent dels anteriors, quan d'això es derive la impossibilitat de verificar l'ús donat als fons percebuts, el compliment de l'objectiu, la realitat i regularitat de les activitats subvencionades o la concurrència de subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals.
h) L'adopció, en virtut del que establixen els articles del 87 al 89 del Tractat de la Unió Europea, d'una decisió de la qual es derive una necessitat de reintegrament.
2. En el cas que no es justifique la totalitat de la quantitat concedida en concepte de subvenció, correspondrà reintegrar la part proporcional no justificada.
Octau. Subcontractació
L'entitat beneficiària podrà subcontractar, per l'import total o parcial de la subvenció, el 100 % de la realització de l'activitat subvencionada, segons el que indica l'article 29.2 de l'LGS.
Nové. Justificació
1. El termini de presentació de la documentació justificativa acaba l'1 de desembre de 2025. Si la documentació no es presenta dins del termini, s'entendrà que es renuncia a l'ajuda i que la subvenció queda sense efecte, sense perjuí de les sancions que puguen correspondre d'acord amb el que establixen els articles 52 i següents de l'LGS.
Per a la justificació dels gastos subvencionables s'haurà de seguir el que disposen els articles 30 i 31 de l'LGS.
2. Per a justificar adequadament la subvenció, s'ha de presentar un compte justificatiu, que constarà de la documentació següent:
a) Memòria de l'activitat, en la qual constaran les dades referents a les activitats i accions afavoridores de l'ús del valencià realitzades dins del seu àmbit d'actuació, i es justificarà el caràcter no contractual d'estes.
b) La relació dels gastos i la fotocòpia compulsada de les factures, o documents de valor probatori equivalent, corresponents als gastos realitzats i pagats amb anterioritat a la finalització del termini del període de justificació, l'import dels quals haurà de ser igual o superior al pressupost total de les activitats previstes.
c) Si és procedent, una relació detallada d'altres ingressos o subvencions que hagen finançat l'activitat subvencionada que indique l'import i la procedència d'estos, i també l'aplicació que s'ha donat a cada quantitat aportada.
d) Si és el cas, la carta de pagament de reintegrament en el cas de romanents no aplicats, així com dels interessos que s'hagen derivat d'estos.
Quant als documents acreditatius dels pagaments a les persones creditores, com a justificants de pagament s'admeten resguards de transferència (si engloba diverses factures, s'ha d'aportar una relació detallada d'estes), així com xecs i pagarés, en els termes següents:
1) Si la forma de pagament és una transferència bancària, esta s'ha de justificar mitjançant el resguard de l'orde de càrrec, i ha de figurar en el concepte de la transferència el número de factura o, en defecte d'això, el concepte abonat.
2) Si la forma de pagament és el xec o pagaré, el document justificatiu ha de ser un rebut, firmat i estampillat per la persona o entitat proveïdora, en el qual s'ha d'especificar la factura o documentació justificativa del gasto al qual correspon el pagament i la seua data, el número i la data del xec o, si és el cas, la del venciment del pagaré; han d'aparéixer, davall de la firma, el nom i el NIF de la persona que firma.
A la forma de pagament prevista en els dos punts anteriors cal adjuntar-hi una còpia de l'extracte bancari del càrrec en el compte corresponent a l'operació justificada.
Així mateix, l'entitat beneficiària ha d'acreditar, per mitjà d'un certificat expedit per l'òrgan competent, davant de l'òrgan gestor de la subvenció regulada en esta resolució, els punts següents:
a) Que els fons han sigut destinats a realitzar l'activitat per a la qual van ser concedits.
b) Que la documentació original acreditativa del gasto realitzat i efectivament pagat es troba en les seues dependències, a la disposició de l'òrgan gestor de la subvenció, de la Intervenció General de la Generalitat i de la Sindicatura de Comptes.
La Creu Roja Espanyola utilitzarà exclusivament els mitjans electrònics facilitats per la Generalitat, de conformitat amb el que preveu el Decret 54/2025, de 15 d'abril, del Consell, de simplificació administrativa i transformació digital.
3. La comprovació material de l'efectiva realització de l'activitat es durà a terme en el moment de la justificació, en què, a més de la documentació justificativa que especifica l'apartat anterior, també s'aportarà el material que acredite la realització de les activitats subvencionades.
Dècim. Forma de pagament
La subvenció es concedix per mitjà d'esta resolució de manera directa, sense concurrència competitiva, d'acord amb l'article 168.1.A de la Llei d'hisenda.
El lliurament de la subvenció es produirà a partir del moment en el qual la Creu Roja Espanyola justifique adequadament la realització de les activitats.
En el supòsit que es justifiquen gastos per un import que no siga igual o superior a la subvenció concedida, es minorarà la subvenció proporcionalment als gastos efectivament justificats.
El pagament s'ha d'efectuar per mitjà de transferència al compte bancari que l'entitat beneficiària haja determinat, una vegada rebuda la justificació i acreditat el fet que l'entitat està al corrent de pagament de les seues obligacions tributàries i davant de la Seguretat Social.
En el cas que el compte bancari de l'entitat no estiga donat d'alta en la Generalitat, o que se n'hagen de modificar les dades, l'entitat haurà de donar d'alta les seues dades a través del sistema PROPER, en compliment de l'Orde 2/2022, de la Conselleria d'Hisenda i Model Econòmic, per la qual es regulen les actuacions o tràmits d'alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat, i la Resolució de 16 de juny de 2022, del conseller d'Hisenda i Model Econòmic, per la qual s'aprova la implementació del sistema informàtic PROPER i es regulen les actuacions administratives automatitzades de la Intervenció de la Generalitat Valenciana. L'enllaç al sistema PROPER és: https://www.gva.es/va/inicio/procedimientos?id_proc=22648.
Onzé. Mètode general de control
La Direcció General d'Ordenació Educativa i Política Lingüística ha d'exercir el control administratiu a través de la revisió de la documentació justificativa presentada amb la finalitat de confirmar l'execució correcta de l'actuació subvencionada.
També ha de realitzar el control material amb l'avaluació de la memòria de nivell d'execució a què es fa referència en l'apartat segon del punt nové de la present resolució i, a més, amb les inspeccions que es consideren necessàries en la seu de l'entitat beneficiària, que, ateses les disponibilitats tecnològiques d'esta, es pot substituir per altres procediments, com ara vídeos, fotografies geoetiquetades o datades i altres mitjans de prova en format electrònic que garantisquen l'adequada realització de l'activitat subvencionada.
[bookmark: _Hlk200708403]Respecte a això, per part de la Direcció General d'Ordenació Educativa i Política Lingüística s'elaborarà i aprovarà un pla de control que permeta verificar la realització material de l'activitat subvencionada. Este pla de control suposarà una anàlisi a posteriori i de qualitat, consistent en l'avaluació de l'expedient complet i de la totalitat del gasto, una vegada finalitzat el període de subvenció i presentada la documentació obligatòria pel beneficiari.
Tot això, d'acord amb el que establix l'article 169 de la Llei d'hisenda.

Dotzé. Compatibilitat amb la Unió Europea
D'acord amb l'article 3.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, esta resolució no requerix la notificació a la Comissió Europea perquè no s'aplica l'article 107, apartat 1, del Tractat de funcionament de la Unió Europea, atés que la subvenció va dirigida a una entitat que realitza activitats de foment de l'ús del valencià, com a conservació del patrimoni cultural europeu, i que, per la seua incidència i per l'escàs import de l'ajuda, no hi ha cap falsejament de la competència que afecte els intercanvis comercials entre estats membres.
Tretzé. Protecció de dades personals
1. La gestió de la subvenció concedida a través de la present resolució comporta el tractament de dades de caràcter personal, especialment en la fase de justificació, per la qual cosa s'apliquen les mesures i les garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades (RGPD), i la Llei orgànica 3/2018, de 5 de desembre, de protecció de dades personals i garantia dels drets digitals.
2. En compliment del que preveu l'article 13 de l'RGPD, la informació bàsica en matèria de protecció de dades és la següent:
– Té la condició de responsable del tractament la Conselleria d'Educació, Cultura, Universitats i Ocupació. Av. de Campanar, 32. 46015 València. Adreça electrònica: protecciodedadeseducacio@gva.es.
– La finalitat per al tractament de dades personals és gestionar la subvenció concedida en les diferents fases de tramitació.
– Les persones interessades en este tractament tenen dret a sol·licitar l'accés, la rectificació i la supressió de les seues dades de caràcter personal, així com a sol·licitar la limitació o l'oposició al tractament d'estes i a no ser objecte de decisions individuals automatitzades, de manera presencial o telemàtica, de conformitat amb el que preveu l'enllaç següent: http://sede.gva.es/va/proc19970.
– Per a més informació, es pot consultar el registre d'activitat de tractament denominat “Ajudes, beques i subvencions”, accessible en la pàgina web Registre de tractament de dades - Conselleria d'Educació, Cultura, Universitats i Ocupació - Generalitat Valenciana.
3. Quan la persona que actue en nom de l'entitat beneficiària aporte dades de caràcter personal de terceres persones en el procediment administratiu, tindrà l'obligació d'informar-les de les qüestions següents:
– La comunicació d'estes dades a l'Administració per al seu tractament en l'àmbit de les seues competències i d'acord amb les finalitats del procediment.
– La possibilitat que l'Administració faça consultes relacionades amb les seues dades per a comprovar, entre altres aspectes, la veracitat d'estes. Si una llei requerix per a esta consulta una autorització de la persona les dades de la qual s'han de consultar, la persona sol·licitant o qui la represente legalment haurà d'haver obtingut eixa autorització, que estarà disponible a requeriment de l'Administració en qualsevol moment.
 – La possibilitat i la manera d'exercir els drets d'accés, rectificació, supressió, limitació del tractament o oposició en relació amb el tractament de les seues dades personals.
Catorzé. Transparència, subministrament d'informació i dades obertes
1. L'entitat haurà de complir les obligacions en matèria de transparència i de publicitat activa, de conformitat amb el que disposen l'article 3 de la Llei 19/2013, de 9 de desembre, de transparència, accés a la informació pública i bon govern, i la Llei 1/2022, de 13 d'abril, de transparència i bon govern de la Comunitat Valenciana, sense perjuí de les obligacions establides en l'article 14 de l'LGS i altra legislació aplicable.
[bookmark: _Hlk155360218]L'entitat beneficiària que tinga la condició d'entitat privada haurà de complir les obligacions de publicitat activa incloses en el capítol II del títol I de la Llei 19/2013, de 9 de desembre, quan:
[bookmark: _Hlk156292469]a) Perceba durant el període d'un any ajudes o subvencions públiques en una quantia superior a 100.000 euros.
b) Perceba durant el període d'un any natural ajudes o subvencions de les entitats públiques de la Comunitat Valenciana incloses en l'article 3 de la Llei 1/2022 en una quantia superior a 50.000 euros.
c) Les ajudes o subvencions percebudes representen almenys el 40 % del total dels seus ingressos anuals, sempre que arriben com a mínim a la quantitat de 5.000 euros.
En particular, haurà de publicar, en els termes previstos en els principis generals de l'article 5 de la Llei 19/2013, la informació institucional i organitzativa de l'article 6 i l'econòmica i pressupostària de l'article 8 de la mateixa llei. La publicació es farà a través de la pàgina web de l'entitat, o bé a través de la plataforma TEP - Transparència Entitats Privades, de GVA Oberta, a la qual es pot accedir en https://gvaoberta.gva.es/va/tep.
Esta informació s'haurà de publicar a partir de l'any següent a aquell en el qual s'hagen superat els llindars establits, i s'haurà de mantindre publicada durant, almenys, quatre anys naturals.
2. Sense perjuí de les obligacions previstes en l'apartat anterior, l'entitat beneficiària haurà de donar l'adequada publicitat del caràcter públic del finançament de programes, activitats, inversions o actuacions de qualsevol tipus que siguen objecte de subvenció, incloent el logotip de la Generalitat en mitjans de difusió com ara cartells, materials impresos i mitjans electrònics o audiovisuals, i en qualsevol altre mitjà de publicitat que es realitze de l'activitat subvencionada.
3. L'entitat beneficiària de la subvenció estarà obligada a subministrar a la Conselleria d'Educació, Cultura, Universitats i Ocupació, amb un requeriment previ, tota la informació que siga necessària per al compliment, per part d'esta, de les obligacions previstes en la Llei de transparència. Una vegada transcorregut el termini conferit en el requeriment sense que este haja sigut atés, es podrà acordar, amb l'advertiment i l'audiència previs a l'entitat beneficiària, la imposició de multes coercitives en els termes previstos en l'article 5 de la Llei 1/2022.
[bookmark: _Hlk155360273]4. Els nous conjunts de dades que es generen per la formalització i el desenrotllament de la subvenció atorgada per l'Administració de la Generalitat s'han de disposar, sempre que siga possible, com a conjunt de dades obertes.
Quinzé. Efectes i recursos
Esta resolució tindrà efectes des del dia en què es publique en el Diari Oficial de la Generalitat Valenciana.
De conformitat amb el que establixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, esta resolució, que posa fi a la via administrativa, pot ser objecte de recurs, potestativament, en reposició, o bé es pot plantejar directament un recurs contenciós administratiu, en els terminis corresponents i davant dels òrgans que s'indiquen a continuació:
a) El recurs potestatiu de reposició s'ha d'interposar davant del conseller d'Educació, Cultura, Universitats i Ocupació en el termini d'un mes a comptar de l'endemà de la publicació d'esta resolució en el DOGV.
b) El recurs contenciós administratiu s'ha d'interposar davant del Tribunal Superior de Justícia de la Comunitat Valenciana en el termini de dos mesos a comptar de l'endemà de la publicació d'esta resolució en el DOGV. Si s'ha interposat el recurs de reposició, no es pot interposar este recurs fins que no s'haja resolt expressament o s'haja produït la desestimació presumpta del recurs de reposició.
València.– El conseller d'Educació, Cultura, Universitats i Ocupació. P. d. (Resolució de 30.01.2025; DOGV núm. 10037, de 31 de gener), el secretari autonòmic d'Educació: Daniel McEvoy Bravo.

